b'\n_START_ARTICLE_\nPergamonska knji\xc5\xbenica\n_START_PARAGRAPH_\nPergamonska knji\xc5\xbenica v Pergamonu v Tur\xc4\x8diji je bila ena najpomembnej\xc5\xa1ih knji\xc5\xbenic v anti\xc4\x8dnem svetu.\n_START_SECTION_\nPergamon\n_START_PARAGRAPH_\nPergamon ali Pergamum, tudi Pergam, je bil ustanovljen pred helenisti\xc4\x8dnim obdobjem in je bil pomembno anti\xc4\x8dno gr\xc5\xa1ko mesto v Anatoliji. Zdaj je blizu sodobnega tur\xc5\xa1kega mesta Bergama. Ko je vladala dinastija Atalidov, je mesto pod kraljem Evmenom II. iz Pergama, ki je za\xc4\x8del zavezni\xc5\xa1tvo z Rimsko republiko in prekinil vezi z Makedonijo, postalo upravno sredi\xc5\xa1\xc4\x8de._NEWLINE_Pod vladavino Evmena II. (197\xe2\x80\x93160)  je bil Pergamon bogato, razvijajo\xc4\x8de se mesto z ve\xc4\x8d kot 200.000 prebivalci. Kulturno so tekmovali le z mestoma Aleksandrija in Antiohija. V tem \xc4\x8dasu so bila izdelana \xc5\xa1tevilna pomembna kiparska in arhitekturna dela, tudi veliki Pergamonski oltar. Po smrti Atala III., sina Evmena II., leta 133 pr. n. \xc5\xa1t., je Pergamon pripadel Rimski republiki. Po padcu Konstantinopla je postal del Osmanskega cesarstva._NEWLINE_Pergamon je tudi pomembno mesto v Novi zavezi, izrecno ga je omenil sveti Janez kot eno od sedmih cerkva v Knjigi razodetij. Razvaline Pergamona in njegove knji\xc5\xbenice so zdaj pomembno arheolo\xc5\xa1ko najdi\xc5\xa1\xc4\x8de v Tur\xc4\x8diji.\n_START_SECTION_\nKnji\xc5\xbenica\n_START_PARAGRAPH_\nPergamonska knji\xc5\xbenica naj bi imela po pisanju Plutarha pribli\xc5\xbeno 200.000 enot.  Zgrajena je bila v obdobju vladanja Evmena II. Bila je na severnem koncu akropole ter postala ena najpomembnej\xc5\xa1ih knji\xc5\xbenic v anti\xc4\x8dnem svetu. Kulturni pergamonski vladarji so zgradili knji\xc5\xbenico, ki je bila druga za veliko knji\xc5\xbenico v Aleksandriji.  Flavia Melitene, ki je bila ugledna dr\xc5\xbeavljanka Pergamona in \xc5\xbeena mestnega svetnika, je bila klju\xc4\x8dna za delovanje knji\xc5\xbenice.  Knji\xc5\xbenici je podarila tudi Hadrijanov kip. Znano je, da je bil v 2. stoletju pred na\xc5\xa1im \xc5\xa1tetjem zaposlen v njej neki Artemon, \xc4\x8deprav o njem ne vemo ni\xc4\x8d.  Ostal ni noben seznam knjig ali katalog, zato je nemogo\xc4\x8de poznati resni\xc4\x8dno velikost ali obseg te zbirke._NEWLINE_Knji\xc5\xbenica je imela \xc5\xa1tiri sobe, od katerih je bila najve\xc4\x8dja glavna bralna soba (13,4 x 15,2 m), oblo\xc5\xbeena s \xc5\xa1tevilnimi policami. Med zunanjimi stenami in policami je bil prazen prostor \xc5\xa1irine pribli\xc5\xbeno 50 cm, da bi omogo\xc4\x8dili kro\xc5\xbeenje zraka, s \xc4\x8dimer bi prepre\xc4\x8dili, da bi knji\xc5\xbenica postala preve\xc4\x8d vla\xc5\xbena v toplem podnebju Anatolije, kar je bil zgodnji poskus zavarovanja. V glavni \xc4\x8ditalnici je stal 3 m visok kip Atene, oblikovan po kipu v Partenonu. _NEWLINE_Rokopisi so bili napisani na pergamentu, zviti in nato shranjeni na police. Dejansko je beseda "pergament" izpeljana iz besede pergamon (prek latinskega pergamenum in francoskega parchemin). Pergamon je bil sredi\xc5\xa1\xc4\x8de pergamentne izdelave v helenisti\xc4\x8dnem obdobju.  Po legendi je bil pergament izumljen v Pergamonu, da bi nadomestil uporabo papirusa, za katerega so v Aleksandriji, v tekmovalnem mestu, uvedli monopol. A je to mit. Pergament so uporabljali v Anatoliji in tudi drugje \xc5\xbee precej pred vzponom Pergamona.  Pergament je zmanj\xc5\xa1al odvisnost rimskega cesarstva od egiptovskega papirusa in omogo\xc4\x8dil pove\xc4\x8dano \xc5\xa1irjenje znanja po vsej Evropi in Aziji.\n_START_SECTION_\nNazadovanje\n_START_PARAGRAPH_\nPergamonsko kraljestvo je padlo pod Rimljane leta 133 pr. n. \xc5\xa1t. in knji\xc5\xbenico so za\xc4\x8deli zanemarjati. Po legendi, ki jo je zapisal Plutarh, je Mark Antonij zbral zbirko 200.000 zvitkov in jih podaril svoji novi \xc5\xbeeni Kleopatri leta 43 pr. n. \xc5\xa1t.  verjetno v prizadevanjih za obnovitev Aleksandrijske knji\xc5\xbenice, ki so jo leta 47 pr. n. \xc5\xa1t. uni\xc4\x8dili ptolemejski plenilci. Cesar Avgust je po smrti Antonija vrnil nekaj zvitkov v Pergamon. Knji\xc5\xbenica je obstajala \xc5\xa1e v dobi kr\xc5\xa1\xc4\x8danstva, kasneje pa ni bila ve\xc4\x8d omenjena, kar ka\xc5\xbee, da njena zbirka ni bila ve\xc4\x8d pomembna._NEWLINE_Razvaline knji\xc5\xbenice stojijo na vrhu hriba v bli\xc5\xbeini Artemidinega sveti\xc5\xa1\xc4\x8da in drugih zgradb Pergamonske akropole.'